รัฐบาลไทย-ข่าวทำเนียบรัฐบาล-การสร้างสะพานข้ามคลองมหาสวัสดิ์ ในซอยชัยพฤกษ์ ๓๓ แยก ๔ ตลิ่งชัน
วันอังคารที่ 6 ตุลาคม 2563
การสร้างสะพานข้ามคลองมหาสวัสดิ์ ในซอยชัยพฤกษ์ ๓๓ แยก ๔ ตลิ่งชัน
สรุปการตอบกระทู้ถามในการประชุมวุฒิสภา วันจันทร์ที่ ๑๗ สิงหาคม ๒๕๖๓
เรื่อง การสร้างสะพานข้ามคลองมหาสวัสดิ์ ในซอยชัยพฤกษ์ ๓๓ แยก ๔ ตลิ่งชัน
ผู้ตั้งกระทู้ถาม นายคํานูณ สิทธิสมาน
ถาม นายกรัฐมนตรี
ผู้ตอบ รัฐมนตรีช่วยว่าการกระทรวงมหาดไทย (นายทรงศักดิ์ ทองศรี)
ผู้ถาม : นายคํานูณ สิทธิสมาน ถามกระทู้โดยสรุปดังนี้
ตามที่ได้มีการสร้างสะพานข้ามคลองมหาสวัสดิ์ ในซอยชัยพฤกษ์ ๓๓ แยก ๔ เขตตลิ่งชันเป็นสะพานเชื่อมระหว่างองค์การบริหารส่วนตําบลมหาสวัสดิ์ จังหวัดนนทบุรี และเขตตลิ่งชัน กรุงเทพมหานคร การเปิดใช้สะพานดังกล่าวทําให้มียานยนต์เข้ามาสัญจรมากขึ้น ถนนภายในชุมชนที่คับแคบเกิดความแออัดไม่สะดวกต่อการสัญจร รวมทั้งมิจฉาชีพได้ใช้สะพานดังกล่าวหลบหนีจากการลักทรัพย์ในบ้านเรือนประชาชนทั้งสองฝั่งมากยิ่งขึ้น และรูปแบบของช่วงลงสะพานที่เป็นโค้งหักศอกอาจไม่ปลอดภัยต่อการสัญจร กระทบต่อการสัญจรทางน้ําทําลายวิถีการท่องเที่ยวทางเรือของผู้ประกอบการสมาคมเรือไทยในพื้นที่ เพื่อแก้ปัญหาให้ประชาชนชุมชนตลิ่งชันที่ได้รับความเดือดร้อน ขอฝากให้ท่านรัฐมนตรีลงพื้นที่ในวันทํางานให้เห็นถึงความเดือดร้อนของประชาชนอย่างแท้จริง เพื่อหาวิธีการเยียวยาประชาชนที่ได้รับความเดือดร้อน นอกจากนี้ขอให้ประชาชนที่ได้รับความเดือดร้อนมายื่นหนังสือต่อคณะกรรมาธิการการศาสนา คุณธรรม จริยธรรม ศิลปะ และวัฒนธรรมวุฒิสภา เพื่อพิจารณาหาทางออกให้กับประชาชนต่อไป อีกทั้งความสําคัญเชิงประวัติศาสตร์ของคลองมหาสวัสดิ์ ซึ่งเป็นคลองขุดขึ้นเมื่อปี พ.ศ. ๒๔๐๒ ในสมัยพระบาทสมเด็จพระจอมเกล้าเจ้าอยู่หัวได้รับการยืนยันเป็นลายลักษณ์อักษรจากกรมศิลปากรว่าคลองมหาสวัสดิ์เป็นโบราณสถาน โดยความเป็นโบราณสถานไม่ได้ขึ้นอยู่กับการจดทะเบียนโบราณสถาน คลองมหาสวัสดิ์จึงได้รับการพิจารณาแล้วว่าเป็นโบราณสถาน ตามนิยามในพระราชบัญญัติโบราณสถานฯ พ.ศ. ๒๕๐๔ และที่แก้ไขเพิ่มเติม (ฉบับที่ ๒) พ.ศ. ๒๕๓๕ แม้ยังไม่ได้ประกาศรายชื่อโบราณสถานก็ถือว่าเป็นโบราณสถาน ดังเช่น วัดชัยพฤกษ์มาลาราชวรวิหาร ดังนั้น การดําเนินการกับโบราณสถานต้องขออนุญาตจากกรมศิลปากรก่อนแต่สะพานแห่งนี้ไม่ได้รับการอนุญาตจากกรมศิลปากรก่อนการก่อสร้างจึงเป็นปัญหาข้อกฎหมาย
ขอเรียนถามว่า เมื่อเกิดการกระทําความผิดตามพระราชบัญญัติโบราณสถาน ตามคํานิยามในพระราชบัญญัติโบราณสถาน โบราณวัตถุศิลปวัตถุ และพิพิธภัณฑสถานแหงชาติ พ.ศ. ๒๕๐๔ และที่แก้ไขเพิ่มเติม (ฉบับที่ ๒) พ.ศ ๒๕๓๕ โดยชัดแจ้งเจ้าหน้าที่ผู้เกี่ยวข้องได้ดําเนินการอย่างไร และจะมีวิธีเยียวยาความเดือดร้อนให้กับพี่น้องประชาชนที่ได้รับผลกระทบจากการเปิดใช้สะพานดังกล่าวอย่างไร โดยเฉพาะฝั่งตลิ่งชัน อีกทั้งนโยบายในภาพรวมต่อคลองมหาสวัสดิ์ ที่เคยได้รับการสํารวจจากกระทรวงคมนาคมให้คลองมหาสวัสดิ์เป็น ๑ ใน ๑๒ คลองที่มีศักยภาพที่จะพัฒนาเส้นทางสัญจรทางน้ําและเป็นแหล่งท่องเที่ยวสําคัญในเชิงเกษตรวัฒนธรรม และวิถีชีวิตของผู้คนในท้องถิ่นจะมีการดําเนินการต่อไปอย่างไร
ผู้ตอบ : รัฐมนตรีช่วยว่าการกระทรวงมหาดไทย (นายทรงศักดิ์ ทองศรี) ตอบชี้แจงกระทู้โดยสรุปดังนี้
นายทรงศักดิ์ ทองศรี รัฐมนตรีช่วยว่าการกระทรวงมหาดไทยผู้ได้รับมอบหมายให้ตอบกระทู้ถามตอบชี้แจงว่า โครงการก่อสร้างสะพานข้ามคลองมหาสวัสดิ์ กรมเจ้าท่าได้ตรวจสอบในเบื้องต้นแล้วพบว่า อยู่ในพื้นที่ของสํานักงานเจ้าท่าภูมิภาคที่ ๒ สาขานนทบุรี และได้รับอนุญาตให้ปลูกสร้างสิ่งล่วงล้ําลําน้ําจากองค์การบริหารส่วนตําบลมหาสวัสดิ์ โดยอาศัยอํานาจตามความในมาตรา ๑๑๗ ตามพระราชบัญญัติการเดินเรือในน่านน้ําไทย พระพุทธศักราช ๒๔๕๖ ซึ่งได้มอบอํานาจ “เจ้าท่า” ให้องค์การปกครองส่วนท้องถิ่น ตามคําสั่งกรมเจ้าท่าที่ ๑๘๕/๒๕๔๘ ทั้งนี้ สะพานแห่งนี้เอกชนได้ดําเนินการสร้างโดยได้รับความเห็นชอบจากหน่วยงานที่เกี่ยวข้องเป็นการดําเนินการถูกต้องตามกฎหมายทุกประการ และได้มีการสํารวจความคิดเห็นของประชาชนทั้งฝั่งจังหวัดนนทบุรีและฝั่งเขตตลิ่งชัน กรุงเทพมหานคร โดยประชาชนส่วนใหญ่เห็นด้วยกับการสร้างสะพาน ซึ่งเป็นสะพานเชื่อมโยงกันระหว่างสองฝั่งทําให้ได้รับความสะดวก นอกจากนี้ ประชาชนขอให้ดําเนินการตีเส้นจราจรติดไฟสัญญาณ หรือมีป้ายเตือนเรื่องความปลอดภัยในการใช้สะพาน ส่วนเรื่องการสัญจรทางน้ํามีเรือที่ใช้เส้นทางนี้เป็นประจําประมาณ ๖ ลํา สามารถสัญจรผ่านสะพานได้ตามปกติ ส่วนประเด็นโบราณสถานนั้น ได้มีหนังสือจากกรมศิลปากรว่าสะพานดังกล่าวอยู่นอกเขตพื้นที่สําคัญของวัดชัยพฤกษ์มาลาราชวรวิหาร จึงไม่มีผลกระทบต่อโบราณสถานดังกล่าว และได้ดําเนินการประเมินผลกระทบต่อสิ่งแวดล้อมด้วย ส่วนเรื่องการท่องเที่ยวนั้น เนื่องจากมีหลายกระทรวงที่เกี่ยวข้องจึงขอนําประเด็นที่ท่านเสนอแนะเพื่อส่งต่อรัฐมนตรีที่เกี่ยวข้องดําเนินการต่อไป
(โปรดตรวจสอบการถาม-ตอบ กระทู้ถามที่เป็นทางการ จากสํานักงานเลขาธิการวุฒิสภาอีกครั้ง)